[pic] | KOMISIA EURÓPSKYCH SPOLOČENSTIEV | Brusel, 30.11.2005 KOM(2005) 621 v konečnom znení OZNÁMENIE KOMISIE RADE A EURÓPSKEMU PARLAMENTU Prioritné akcie ako reakcia na problémy migrácie: prvá etapa opatrení po stretnutí v Hampton Court OZNÁMENIE KOMISIE RADE A EURÓPSKEMU PARLAMENTU Prioritné akcie ako reakcia na problémy migrácie: prvá etapa opatrení po stretnutí v Hampton Court Toto oznámenie predstavuje východiskový bod pre ďalší postup vo vzťahu k neformálnemu stretnutiu hláv štátov a vlád EÚ v Hampton Court 27. októbra 2005. Hlavy štátov na tomto stretnutí vyzvali na komplexný prístup k otázkam migrácie. Predseda Barroso po skončení stretnutia v Hampton Court oznámil, že „Komisia pripraví zoznam prioritných akcií na zlepšenie globálnej migrácie s osobitným zameraním na región Afriky“. Toto oznámenie sa týka aspektov bezpečnosti a rozvoja migrácie. Je to v súlade s výzvou na koherentný prístup v rôznych oblastiach obsiahnutou v záveroch o migrácii a vonkajších vzťahoch prijatých Radou dňa 21. novembra 2005. Komisia sa zaviazala sústrediť sa na všetky aspekty migrácie. Iniciatívy týkajúce sa problémov migrácie sa budú predkladať v rámci existujúceho rámca činností Komisie v oblastiach rozvoja, vonkajších vzťahov, najmä Európskej susedskej politiky, slobody, bezpečnosti a spravodlivosti a zamestnanosti. Pre zabezpečenie ich úspešnosti by sa mali poskytnúť aj primerané prostriedky. V súlade s rozhodnutím o finančných výhľadoch je Komisia rozhodnutá zintenzívniť finančnú pomoc v oblastiach súvisiacich alebo týkajúcich sa migrácie. EÚ už mnohokrát uznala dôležitosť prijatia vyváženého a komplexného prístupu zameraného na podporu súčinnosti medzi migráciou a rozvojom, založeného na dlhodobej stratégii riešenia základných príčin nútenej migrácie. V tomto kontexte musí mať rozvojová spolupráca EÚ najvýznamnejší prínos. Komisia uznáva potrebu koherentného, celkového a vyváženého prístupu k otázkam migrácie a skutočnosť, že vytvorenie jasnej a konsolidovanej prisťahovaleckej politiky EÚ zvyšuje kredit EÚ na medzinárodnej scéne a v rámci jej vzťahov s tretími štátmi. Vzhľadom na to Komisia predloží akčný plán o legálnej migrácii do konca roku 2005. Prisťahovalectvo by sa malo považovať za zdroj kultúrneho a sociálneho obohatenia, najmä preto, že prispieva k rozvoju podnikateľských aktivít, diverzity a inovácie. Významný je však aj jeho ekonomický vplyv na zamestnanosť a rast, keďže zvyšuje ponuku pracovnej sily a pomáha pri odstraňovaní problémových miest. Okrem toho prisťahovalectvo zvykne mať celkový pozitívny efekt na dopyt po výrobkoch, a tým aj na dopyt po pracovnej sile. Je však potrebné poznamenať, že toto oznámenie sa detailne nezaoberá jednotlivými aspektmi legálnej migrácie. Zameriava sa najmä na určité aspekty riadenia migrácie vo vzťahu k stredomorskej oblasti a Afrike bez ohľadu na význam úsilia riadiť migračné toky z východu. Presnejšie povedané toto oznámenie vytvára rámec pre rad krátkodobých, strednodobých a dlhodobých akcií reagujúcich na problémy migrácie. Haagsky program schválený 4. a 5. novembra 2004 stanovuje ambiciózny súbor opatrení a záväzkov navrhnutých na zlepšenie riadenia migrácie. Vytvorením Európskej agentúry pre riadenie operatívnej spolupráce na vonkajších hraniciach (FRONTEX) EÚ získala dôležitý nástroj na podporu presadzovania politiky integrovaného riadenia hraníc spolu s členskými a tretími štátmi. Okrem toho Komisia 1. septembra 2005 prijala balík iniciatív, v ktorých sa venuje rôznym rozmerom migrácie vrátane integrácie, prepojeniam medzi migráciou, rozvojom a návratmi. Akčný plán o legálnej migrácii, ktorý Komisia predloží v decembri 2005 a oznámenie o nelegálnej migrácii, ktoré bude predložené v roku 2006, predstavujú ďalšie významné príspevky k prehĺbeniu politík EÚ v týchto oblastiach. Napriek tomu však nedávne udalosti v Ceute a Melille a situácia v Lampeduse, na Malte a na niektorých gréckych ostrovoch jasne naznačujú, že je potrebná bezodkladná akcia. Ak sa migrácia správne riadi, môže byť prospešná pre EÚ aj štáty pôvodu. S rastom migrácie sa však spája problém boja proti nelegálnej migrácii a obchodovaniu s ľuďmi a odvrátenia ľudských tragédií, ktoré sú ich častými dôsledkami. Európska únia sa zaviazala zvýšiť úsilie o účinnú reakciu na tieto výzvy a preukázať zodpovednosť a silný zmysel pre solidaritu. Členské štáty ju musia v týchto snahách podporovať, navzájom spolupracovať pri riadení svojich migračných tokov a EÚ musí pri svojej činnosti zároveň udržiavať partnerstvo so štátmi pôvodu a tranzitu a zabezpečiť finančné prostriedky pre ich podporu. Hlavy štátov a vlád na stretnutí v Hampton Court vyzvali na obnovenie úsilia o riadenie migračných tokov a na rozvoj viacerých okamžitých praktických opatrení, ktoré sa majú prijať v spolupráci so štátmi pôvodu a tranzitu. S prihliadnutím na to, že migrácia je globálny fenomén, by sa malo uvažovať o troch kategóriách oblastí: - posilňovanie opatrení a spolupráce medzi členskými štátmi v migračných otázkach; - spolupráca s hlavnými štátmi pôvodu v Afrike; - spolupráca so susednými štátmi. V každej z týchto oblastí už bolo zavedených niekoľko opatrení. Boli vypracované politiky, uskutočňuje sa dialóg, a poskytli sa značné finančné zdroje pre širokú škálu iniciatív súvisiacich s migráciou a rozvojom. Existujú možnosti ďalšej spolupráce, ktorá sa aj uskutoční. I. Migrácia ako globálny fenomén EÚ čelí rôznym problémom súvisiacim s migráciou, ktoré vznikajú v rôznych častiach sveta. V tomto zmysle je potrebné mať na pamäti, že hoci sa toto oznámenie zameriava prevažne na africké a stredomorské štáty, predstavujú len dva významné regióny pôvodu. Otázky súvisiace s migráciou tvoria významnú časť dialógu medzi EÚ a jej východnými susedmi, či už ako súčasť procesu rozširovania alebo procesov stabilizácie a pridružovania sa štátov západného Balkánu, a to v rámci Európskej susedskej politiky so zreteľom na nové západné nezávislé štáty alebo v kontexte vzťahov EÚ s Ruskom. Rovnako aj Južná Amerika a Karibská oblasť sú ďalším zdrojom migračných tokov a samit EÚ–Rusko v máji 2006 vo Viedni poskytne príležitosť na diskusiu o viacerých otázkach súvisiacich s migráciou, ktoré zaujímajú príslušné strany. Ďalším významným zdrojom migračných tokov je Ázia, v ktorej sa nachádzajú podstatné toky nelegálnych migrantov, ktorí prechádzajú cez Afriku alebo susedské štáty Európy. Európsky záväzok podporovať rozvoj úsilia štátov pôvodu a tranzitu je jednoznačnou odpoveďou na tieto problémy. Európska rozvojová politika, zameraná na eradikáciu chudoby a dosiahnutie Miléniových rozvojových cieľov, pomáha riešiť základné príčiny migrácie pomocou vytvárania životných príležitostí, ktoré ponúkajú alternatívy k emigrácii, vrátane podpory hospodárskeho rozvoja a vytvárania pracovných miest, podpory riadnej správy vecí verejných a ľudských práv. Preto si EÚ musí ctiť svoj záväzok zvyšovať úsilie o rozvojovú pomoc kvalitatívne aj kvantitatívne ako uvádza „Európsky konsenzus o rozvoji“ a závery Rady o miléniových rozvojových cieľoch z mája 2005. To, že uvedomenie si významu prepojenia medzi migráciou a rozvojom rastie, dokazuje aj skutočnosť, že v septembri 2006 sa uskutoční dialóg na vysokej úrovni o medzinárodnej migrácii a rozvoji v rámci 61. zasadnutia Valného zhromaždenia OSN. Komisia sa aktívne zúčastní prípravy tohto podujatia. V ďalšom semestri plánuje v tejto veci predložiť oznámenie, v ktorom zohľadní politiky EÚ o otázkach migrácie súvisiace s rozvojom komplexného dialógu o globalizácii a regionálnej spolupráci s rozvojovými štátmi. II. Rast operatívnej spolupráce medzi členskými štátmi Členské štáty spolupracujú na mnohých iniciatívach pre zlepšenie riadenia migrácie. Vytvorením agentúry FRONTEX EÚ získala dôležitý nástroj pre rozhodný krok smerom k posilňovaniu operatívnej spolupráce. Vo svojich návrhoch na nové finančné výhľady Komisia predstavila jednoznačný záväzok zabezpečiť značné finančné zdroje na podporu týchto cieľov. Haagsky program označuje prevenciu nelegálnej migrácie a ľudských tragédií, ku ktorým dochádza v Stredozemnom mori, za najnaliehavejší problém a vyzýva členské štáty na zintenzívnenie spolupráce. S cieľom reagovať na túto výzvu, by sa mali prijať tieto krátkodobé opatrenia: - FRONTEX: - bude, ako jednu zo svojich priorít, bezodkladne implementovať opatrenia pre riadenie hraníc zahrnuté v jeho pracovnom programe na boj s nelegálnou migráciou v stredomorskom regióne na rok 2006, najmä prostredníctvom pilotných projektov a spoločných operácií. - do mája 2006 predloží Rade správu o analýze rizika pokiaľ ide o Afriku. - bude požiadaný, aby v roku 2006 začal pracovať na štúdii o možnostiach posilňovania monitorovania a dohľadu v oblasti Stredozemného mora. Predmetom tejto štúdie bude tiež posúdenie možnosti vytvoriť stredomorskú sieť pobrežných hliadok . Táto sieť zabezpečí v prípade potreby stály kontakt a koordináciu medzi orgánmi dohľadu nad morskými hranicami a pátracími a záchrannými útvarmi členských štátov a prepojí tiež podobné útvary severoafrických štátov, ktoré by mohli byť zapojené do rozvoja tohto projektu. Na podporu včasného spustenia siete pobrežných hliadok FRONTEX odštartuje pilotný projekt organizácie a každodenného fungovania siete vnútroštátnych kontaktných bodov v členských štátoch pre kontrolu a dohľad nad vonkajšími morskými hranicami v stredomorskej oblasti. Paralelne by FRONTEX mal spoločne s členskými štátmi organizovať pilotné projekty zamerané na účinnejšie hliadkovanie na morských hraniciach EÚ. Ak sa táto skúsenosť ukáže byť pozitívnou, sieť by sa mohla stať základom pre stálejšiu štruktúru v rámci FRONTEXU-u, a to by podporilo spoluprácu medzi všetkými štátmi v Stredomorí, východnými aj západnými. Pri týchto opatreniach bude dôležité využívanie modernej technológie. EÚ musí preveriť technické možnosti zriadenia systému dohľadu, ktorý by prípadne zahŕňal celú stredomorskú oblasť a poskytoval by potrebný nástroj na odhaľovanie nelegálnej migrácie a na včasnú a účinnú záchranu životov na mori. - siete styčných imigračných úradníkov: Členské štáty a Komisia budú podporovať využívanie styčných imigračných úradníkov členských štátov, ktorí sú v nich umiestnení, a ktorí sú zodpovední za kontakt s najvýznamnejšími štátmi pôvodu a tranzitu, a vytvoria regionálne siete styčných imigračných úradníkov. Styční imigrační úradníci umiestnení v kľúčových afrických štátoch pôvodu a tranzitu, spolu s tými, ktorí sa nachádzajú v stredomorských štátoch, predložia v úzkej spolupráci s delegáciami EÚ správy o situácii v oblasti nelegálnej migrácie a obchodovania s ľuďmi v najvýznamnejších štátoch smerom k EÚ s cieľom prípravy spolupráce medzi EÚ a týmito štátmi. Tieto správy sa Komisii a Rade predložia do mája 2006. - tímy rýchleho nasadenia: Najneskôr na jar 2006 Komisia predloží návrh na vytvorenie tímov vnútroštátnych expertov, ktorí budú schopní poskytnúť rýchlu technickú a operatívnu pomoc pri kontrole hraníc členských štátov, na ktorých sa vyskytne mimoriadny migračný tlak alebo príliv migrantov. - boj s prisťahovalectvom v stredomorskom regióne a morské právo : Komisia do marca 2006 predloží svoju analýzu existujúcich medzinárodnoprávnych nástrojov o morskom práve a ich účinnosti v boji proti nelegálnej migrácii. III. Dialóg a spolupráca s Afrikou, najmä so štátmi pôvodu v subsaharskom regióne Správne riadená migrácia môže byť pozitívnou silou pri rozvoji Afriky a Európy. Vo svojich záveroch z 21. novembra Rada poskytla politické usmernenia pre implementáciu záverov predložených Komisiou v jej oznámení o migrácii a rozvoji dňa 1. septembra 2005. Komisia v úzkej spolupráci s členskými štátmi bude hrať aktívnu úlohu pri podpore integrovaného a koherentného prístupu a mala by prijať opatrenia na včasnú implementáciu, vrátane posilnenia účasti samotných migrantov. Ako sa dohodlo v záveroch Rady o stratégii EÚ pre Afriku prijatých 21. novembra 2005 EÚ pripraví prístupy k migrácii, v ktorých sa optimalizuje prínos migrácie pre všetkých partnerov v duchu partnerstva. Tieto prístupy by mali obsahovať tieto prvky: - vyrovnaný dialóg o širokej škále migračných otázok v spolupráci s Africkou úniou, regionálnymi organizáciami a africkými štátmi; - budovanie kapacity pre účinnejšie riadenie migrácie vrátane poskytovania technickej a finančnej pomoci (bude dohodnuté v rámci nových strategických dokumentov pre krajiny); - riešenie základných príčin migrácie, akými sú chudoba a neistota; - udržiavanie prepojení medzi migráciou a rozvojom, napr. podporou bezpečných, jednoduchých a lacných transferov remitencií, umožnením toho, aby diaspóry fungovali ako sprostredkovatelia rozvoja; preskúmanie možností dočasnej alebo okružnej migrácie; zmierňovanie vplyvu odlivu kvalifikovaných síl v citlivých sektoroch; - boj proti prevádzaniu a obchodovaniu s ľuďmi a nelegálnej migrácii vrátane plnenia záväzkov súvisiacich s readmisiou osôb, ako stanovuje inter alia článok 13 dohody z Cotonou; - posilňovanie ochrany vysídlených osôb a utečencov a ich prístup k trvalým riešeniam v súlade s príslušnými medzinárodnými nástrojmi. Konkrétne sa budú sledovať tieto priority: - Migrácia ako integrálna súčasť politického dialógu medzi EÚ, Africkou úniou a ostatnými regionálnymi organizáciami. Činnosť Africkej únie predstavuje výnimočnú príležitosť pre jej spoluprácu s EÚ v duchu konštruktívneho partnerstva na celom rade migračných otázok, ktoré sú v záujme oboch kontinentov. - Ministerská konferencia EÚ – Afrika: vzhľadom na význam rozvoja jasného spoločného politického prístupu sa v prvom polroku roku 2006 uskutoční ministerská konferencia o migrácii medzi Afrikou a EÚ. - Migračné trasy: mali by sa podporovať spoločné iniciatívy na rozvoj stratégie a operatívnej spolupráce medzi štátmi pôvodu, tranzitu a cieľovými štátmi s cieľom účinnejšie riadiť migráciu na hlavných migračných trasách. Tento dialóg založený na solidarite by mohol zahŕňať opatrenia zamerané na úspešnosť legálnej migrácie a zabezpečenie účinnejšieho boja s nelegálnou migráciou a obchodovaním s ľuďmi. - Dialóg s hlavnými štátmi pôvodu: o migračných otázkach sa bude diskutovať v rámci dialógu so štátmi AKT. Konkrétne opatrenia v oblasti migrácie a rozvoja sa podľa potreby určia v kontexte dialógu o nových strategických dokumentoch pre krajiny v spolupráci s dotknutými krajinami. V rámci toho sa bude venovať osobitná pozornosť viacerým konkrétnym oblastiam: - remitencie: EÚ prijíma opatrenia na zvýšenie hospodárskej súťaže na trhu platieb EÚ[1]. To by malo mať pozitívny vplyv na trh remitencií a znížiť náklady na remitovanie peňažných prostriedkov zlepšením prístupu na trh a hospodárskej súťaže. Malo by to tiež pomôcť udržiavať transparentnosť a podporovať inovačné systémy remitencií. EÚ by okrem toho mala zlepšovať finančné sprostredkovávanie v štátoch pôvodu, aby umožnila produktívne využívanie remitencií v rámci svojej pomoci pri rozvoji sektora finančných služieb vrátane podpory mikrofinančných inštitúcií. - budovanie kapacít pre riadenie migrácie: EÚ a rozvojové štáty by mali ďalej zlepšovať svoju spoluprácu v oblasti riadenia migrácie, napr. skvalitňovaním vnútroštátnych právnych predpisov a riadenia legálnej migrácie a azylu; dosiahnuť, aby vnútroštátne právne predpisy účinnejšie pôsobili pri prevencii a boji proti nelegálnemu prisťahovalectvu a posilnení boja proti protiprávnym činnostiam, organizovanému zločinu a korupcii; budovaním inštitúcií a technickej podpory s cieľom posilniť rozvoj kapacít v jednotlivých štátoch na boj proti prevádzaniu a obchodovaniu s ľuďmi; budovaním kapacít vo vízovej oblasti a oblasti riadenia hraníc ako aj poskytovaním vybavenia v prípade potreby, ale vždy s nevyhnutnými zárukami najmä pokiaľ ide o potenciálne použitie na dvojaký účel. - riadenie migračných tokov a kvalifikácie: S cieľom zvýšiť povedomie o legálnych spôsoboch migrácie v členských štátoch – ako predpokladá odsek 6 záverov Rady o migrácii a vonkajších vzťahoch – Komisia poskytne prehľad o možnostiach a postupoch legálnej migrácie v členských štátoch a zhodnotí možné metódy zvyšovania povedomia o týchto otázkach v štátoch pôvodu. EÚ a príslušné štáty pôvodu by mali vypracovať a podporovať projekty na prípadné posilnenie legálnej migrácie študentov a výskumných a iných pracovníkov na trvalom alebo dočasnom základe. Okrem toho Komisia čoskoro predloží návrhy na riešenie kríz ľudských zdrojov v africkom zdravotníckom sektore, ktoré sú čiastočne spôsobené odlivom mozgov do EÚ. Ďalšou prioritou by mala byť prevencia a boj proti nelegálnej práci. V tejto oblasti by EÚ a určené kľúčové štáty mali začať spoluprácu prostredníctvom výmeny skúseností a poznatkov. - zlepšovanie integrácie v cieľových štátoch: členské štáty EÚ by mali vyvinúť ďalšie úsilie o zabezpečenie účinnej a trvalej integrácie migrantov za súčasného uznávania práv a povinností migrantov a hostiteľského štátu. Osobitná pozornosť by sa mala venovať potrebe umožniť rýchlu a včasnú integráciu legálnych migrantov a žiadateľov o azyl zabezpečením primeraných podmienok ich prijatia a v prípade potreby odborných kurzov ešte pred ich príchodom. Okrem toho sa v členských štátoch budú podporovať projekty na zvyšovanie povedomia o tom, akým prínosom môže byť prisťahovalectvo pre hostiteľské spoločnosti. Dôležité je tiež zohľadniť prepojenie medzi členmi diaspóry a ich krajinou pôvodu. IV. Spolupráca so susednými štátmi Posilňovanie spolupráce v oblasti migrácie so susednými štátmi EÚ je zásadné a musí brať do úvahy ich dvojakú úlohu ako štátov pôvodu aj tranzitu. Pre štáty, ktoré sa už dohodli na akčnom pláne, Európska susedská politika poskytuje štruktúrovaný rámec pre dialóg, vrátane špecializovaného podvýboru. Tento jednotný prístup už umožnil EÚ pripraviť reakciu šitú na mieru požiadavkám a záujmom vyjadreným susedskými štátmi na bilaterálnej úrovni, ktorá odráža aj ich vnútroštátne špecifiká. Pre štáty, ktoré sa ešte nedohodli na akčnom pláne, sú právnym základom pre ďalší postup alebo dialóg dohody o pridružení alebo dohody o partnerstve a spolupráci. Štátom východnej Európy, južného Kaukazu a centrálnej Ázie sa v uplynulých rokoch poskytovala finančná pomoc pre zlepšenie riadenia hraníc na základe bilaterálnych a regionálnych programov pomoci. Komisia má v úmysle pokračovať v poskytovaní pomoci v tejto oblasti prostredníctvom budúcich programov ENPI pre jednotlivé krajiny a regionálnych programov. Uzatváranie readmisných dohôd tvorí významnú súčasť komplexného prístupu k migrácii. Pri vykonávaní týchto dohôd sa musí venovať osobitná pozornosť ich dôsledkom na ľudské práva a musí sa zabezpečiť solidarita a partnerstvo so susednými štátmi. Štáty susediace s EÚ, najmä partneri združení v EUROMED, musia v duchu konštruktívneho partnerstva zintenzívniť svoje úsilie na zlepšenie riadenia migrácie. Na základe vytvoreného politického rámca by mali byť prijaté tieto kroky: - EÚ bude spolupracovať so severoafrickými a ostatnými susediacimi štátmi s cieľom pomôcť im v ich úsilí účinnejšie riadiť migráciu, plniť záväzky Ženevského dohovoru z roku 1951 a ostatných medzinárodných právnych nástrojov pre medzinárodnú ochranu, bojovať proti nelegálnej migrácii, obchodovaniu s ľuďmi a podporovať legálne spôsoby migrácie. EÚ bude tieto krajiny podporovať tým, že stredomorským partnerom poskytne odborníkov, zvýši využívanie twinningových programov, poskytne odborné vzdelávanie a v prípade potreby vybavenie a finančnú podporu pre ich iniciatívy. Oznámenie Komisie z 1. septembra 2005 podporuje vytvorenie regionálnych programov ochrany s cieľom zvýšiť úsilie EÚ o medzinárodnú ochranu. - legálna migrácia: Komisia so zainteresovanými susednými štátmi preskúma vytvorenie adekvátnych informačných tokov o legálnej migrácii. Hlavným cieľom bude štruktúrovaným spôsobom zozbierať informácie o ponuke práce a kvalifikáciách síl, ktoré sú k dispozícii v stredomorských partnerských štátoch. Komisia bude takisto informovať partnerov o pracovných príležitostiach v Európe a o postupoch pri hľadaní zamestnania v členských štátoch EÚ. Pri tom je potrebné dodržiavať princíp preferencie Spoločenstva, keďže sa jednoznačne musia v plnom rozsahu využiť zdroje pracovnej sily, ktoré sú k dispozícii v EÚ. - stretnutie ministrov EUROMED: Stretnutie ministrov spravodlivosti a vnútra EUROMED k problematike spravodlivosti, bezpečnosti, migrácie a sociálnej integrácie migrantov sa uskutoční v čo najskoršom možnom termíne v roku 2006. - stredomorská sieť pobrežných hliadok: S cieľom dosiahnuť, aby bola sieť pobrežných hliadok (pozri vyššie) čo najviac efektívna, mala by byť rozšírená aj na stredomorské tretie štáty len čo to bude technicky možné. Pilotný projekt so začiatkom v roku 2006 preskúma možnosti ich úzkeho zapojenia sa do rozvoja tejto iniciatívy. - Maroko: EÚ bude zvyšovať svoje úsilie podporovať Maroko pri riadení migrácie, najmä prostredníctvom účinnej implementácie projektov na pomoc boja proti obchodovaniu s ľuďmi, ukončenia rokovaní k readmisnej dohode medzi EÚ a Marokom a zlepšenia kontrol na jeho južných a východných hraniciach. - Alžírsko: Spolupráca s Alžírskom by mala ďalej pokračovať na základe ustanovení o migrácii v dohode o pridružení medzi EÚ a Alžírskom vrátane problematiky nelegálnej migrácie a jej kontroly, zahrnutia migrácie a rozvojovej agendy a otvorenia rokovaní o readmisnej dohode medzi EÚ a Alžírskom. Prvé stretnutie by sa malo uskutočniť na začiatku roku 2006. - Líbya: Vzhľadom na značný pokrok vo vzájomných vzťahoch sa v decembri uskutoční prvé ad hoc stretnutie o migrácii vysokých predstaviteľov EÚ a Líbye, na ktorom sa má dohodnúť akčný plán o nelegálnej migrácii medzi EÚ a Líbyou. Tento akčný plán zahrnie spoluprácu pri pátracích a záchranných činnostiach v Stredozemnom mori a Saharskej púšti. Takisto by sa mala zabezpečiť implementácia niekoľkých projektov obsiahnutých v akčnom pláne na rok 2006. - euro-stredomorský dialóg o migrácii: Mali by sa preskúmať možnosti týchto iniciatív na bilaterálnu a multilaterálnu spoluprácu. Pri plnom rešpektovaní existujúcich politických a inštitucionálnych rámcov, ktoré umožňujú flexibilné iniciatívy medzi regiónmi, a vylúčení duplicity, by sa pri týchto činnostiach mohli úspešne využiť skúsenosti z prebiehajúceho neformálneho dialógu ministrov krajín západného Stredomoria známeho ako 5+5 a napojiť sa na celkový rámec barcelonského procesu a technických podvýborov. Tieto iniciatívy by sa tiež mohli zamerať na vymedzenie záležitostí v spoločnom záujme a možnosti ďalšej spolupráce napríklad v oblastiach boja proti nelegálnej migrácii a obchodovania s ľuďmi. - posilnenie výskumu: posilnenie výskumu: Aktivity, ktoré sa začali v rámci problematiky migrácie regionálneho programu JHA I MEDA, budú aj naďalej pokračovať a konsolidovať sa, aby sa zabezpečila koordinácia s činnosťou Európskej migračnej siete, s cieľom lepšie porozumieť migračným pohybom, ich príčinám a dôsledkom pre štáty pôvodu, tranzitu a cieľové štáty. Záver: Tieto prioritné akcie tvoria významný krok smerom k zlepšeniu riadenia migrácie, keďže lepšie a koordinovanejšie využívajú existujúce nástroje a politiky EÚ. Komisia bude úzko spolupracovať s členskými a tretími štátmi na ďalšom rozvoji týchto akcií v duchu solidarity a partnerstva. Tak bude EÚ schopná využívať príležitosti, ktoré migrácia ponúka a vhodným spôsobom reagovať na problémy s ňou súvisiace. Monitorovanie navrhnutých iniciatív by malo umožniť Komisii podať správu Rade o prvých výsledkoch navrhovaných iniciatív do konca roka 2006. Tieto výsledky by sa mali zohľadniť pri úprave všeobecných priorít v rámci strednodobého hodnotenia Haagskeho programu. [1] Odkaz na návrh smernice o platobných službách, ktorá bude v zásade prijatá 1. decembra 2005.